מבט יהודי

בנושא תשלום על חנייה בחניוני בתי החולים

אמרה יהודית עתיקה מימי התלמוד קובעת כי: "בתר עניא אזלא עניותא" - העניות הולכת אחר העני; כלומר, דווקא החלשים נוטים להיפגע ולהיחלש עוד יותר. אמרה זו מגדירה היטב את המצב המקומם ששורר כיום בחניונים של רבים מבתי חולים בארץ: בני משפחה וחברים מגיעים לבקר את קרוביהם שנמצאים במצוקה, ועל הדרך הם גם נאלצים לשלם מחירים מופקעים עבור החניה. כך החולי הגופני גורר אחריו גם חור גדול בכיס של קרוביו וחבריו. מטרת הצעת חוק אותה אני מקדם היא למנוע ניצול ציני זה.

במצב הנוכחי, נאלצים המבקרים בבתי החולים לשלם סכומים גבוהים מאד עבור החנייה במתחם. מחירי החניונים נעים בין 15 ₪ (ליום קלאנדרי) בפריפריה ל 55 ₪ בתל אביב. משמעות הדבר היא שאדם שבא לבקר חולה בתל אביב לפני חצות הלילה ויצא מהחנייה אחרי חצות, עלול למצוא את עצמו משלשל 110 ₪ לקופת בית החולים. מכתב שקיבלתי מאזרח מתאר היטב את האבסורד שבמצב זה: "נכדתי דנה הייתה מאושפזת 4 ימים בבית חולים לאחר ניתוח ראש, ולפי חשבוני, בני וכלתי, אשתי ואני, והורי כלתי שילמנו יחדיו למעלה מ-1000 ש"ח עבור חניה!". מדובר בתופעה חמורה של הפקעת מחירים, תוך ניצול מצוקתם של החולים וקרובי משפחתם.

ככלל, אינני מתנגד להנהגת שוק חופשי כאשר מדובר בשירותים בהם נתונה לאדם האפשרות לבחור האם לרכוש אותם או לא, אך אני סבור שאין לאפשר "שוק חופשי" כאשר השירות או המוצר מאפשרים התנהגות מוסרית אשר תורמת ליחיד ולחברה. כיהודים בעלי רגישות מוסרית, איננו יכולים להתייחס לביקור חולים כאל מותרות משל היו ביקור במרכז קניות או מרכז בילוי. ביקור חולים על ידי קרובים וחברים הוא חובה מוסרית בסיסית אשר מוטלת על כולנו. הרמב"ם, מגדולי חכמינו בימי הביניים, הדגיש את החובה והחשיבות של ביקור חולים: "בקור חולים מצווה על הכל, אפילו גדול מבקר את הקטן, ומבקרין הרבה פעמים ביום, וכל המוסיף משובח ובלבד שלא יטריח (=את החולה), וכל המבקר את החולה כאילו נטל חלק מחליו והקל מעליו, וכל שאינו מבקר כאילו שופך דמים" (הל' אבל ד, יד).

התופעה של עשיית רווחים על גבם של אנשים השרויים במצוקה ומבקשים לקיים את חובתם הבסיסית, היא לא תופעה חדשה. היא הייתה ידועה לחכמי ישראל לפני דורות רבים, וכבר אז הם ביטאו בכל תוקף את התנגדותם לתופעה זו.

המשנה (כריתות א,ז) מספרת, שמוכרי עופות בירושלים היו מנצלים את החובה של היולדות להקריב קרבנות, ומעלים את מחירי העופות. רבן שמעון בן גמליאל נשיא ישראל באותה תקופה, גילה מנהיגות ואחריות ציבורית, והודיע שהוא לא ינוח ולא ישקוט עד שהמחירים ירדו. בצעד אמיץ הוא התיר ליולדות להסתפק בפחות קרבנות, וכך אילץ את המוכרים להוריד את המחירים.

לאחר כמה מאות שנים, הלך בעקבותיו האמורא שמואל שהחליט להקל בהלכות ארבע המינים. וזאת כדי להתמודד עם מוכרי ההדסים בבבל שניצלו את החובה לקיים את מצוות ארבעת המינים על מנת להפקיע את מחיריהם לפני סוכות (תלמוד בבלי סוכות לד ע"ב). כך נהג גם ר' מנחם מנדל קרוכמל בפולין במאה ה-17, כאשר הורה לבני קהילתו להפסיק לקנות דגים בעקבות הפקעת מחיריהם על ידי הדייגים שניצלו את המנהג היהודי לאכול דגים בשבת.

למותר לציין, שהמחירים המופקעים שנדרשים בחניונים פוגעים לא רק בכיס של המבקרים, אלא גם במצב הרפואי של החולים עצמם, אשר זקוקים לבני משפחתם וחבריהם כמו אוויר לנשימה. הביקורים מעודדים אותם, משפרים את מצב רוחם ומזרזים את החלמתם. הפקעת המחירים לוקחת מהם את היכולת להחלים כדבעי. ביקורת על תופעה חמורה זו מופיעה כבר בדברי חכמינו: "מי שיש לו סמנים, וחבירו חולה וצריך להם, אסור לו להעלות בדמיהם יותר מן הראוי" (שולחן ערוך יורה דעה שלו, ג).

הצעת החוק לתיקון פקודת התעבורה (הגבלת תשלום בעד חניה במוסד רפואי), התשע"א–2011, אותה אני מקדם, שמטרתה לשים קץ לתופעה של עשיית רווחים על גבם של החולים והמבקרים, ממשיכה את מסורת המנהיגות והאחריות הציבורית של חכמי ישראל.

על פי הצעתי יוגבל בחוק מחיר הכניסה לחניוני בתי החולים, לא ייגבה תשלום נוסף באותו יום, וייקבע תעריף מוזל עבור ריבוי ביקורים באשפוז ארוך.

אני מקווה שהצעת החוק תעבור במהירות, כך שביקור חולים יהיה שווה לכל כיס וכל נפש. בכך תמלא הכנסת את חובתה המוסרית והיהודית להגן על הציבור מפני מנצלי החלשים ומפקיעי השערים.

המאמר נכתב בשיתוף צהר לחקיקה וח"כ זאב בילסקי

ופורסם בספר צהר לחקיקה